Bruid wil hê gaste moet betaalArgieffoto (Foto: StockSnap/Pixabay) ŉ Student het haar tot sosiale media vir raad gewend nadat haar niggie aangekondig het sy gaan gaste vra om te betaal om haar troue by te woon. Die 19-jarige student wou op Reddit by gebruikers weet of dit vir hulle ook ongewoon is. Haar 26-jarige niggie wil $50 (sowat R700) per persoon vra sodat gaste op ŉ eksklusiewe gastelys geplaas kon word. Die gaste kan die geld dan elektronies aan haar oorbetaal “sodat daar nie enige probleme is nie” en jy “nie op ŉ waglys geplaas word totdat ander gaste betaal het nie”. Die student, wat haarself DaintySheep noem, het gesê sy het geweier om die toegangsgeld te betaal. “Ek het vir haar gesê ek sal nie kan kom nie, want dit is verregaande, maar dat ek haar alles van die beste toewens. [Die voornemende bruid] het toe my tannie gekontak en gesê ek is suinig en onbeskof. My ouers het ook aangebied om vir my kaartjie te betaal, maar ek het steeds geweier.” Gebruikers het hul verbasing in die kommentaar uitgespreek. “Wow, gaan sy hulle vra om die skottelgoed ook te was?” wou een persoon weet. “As enigiemand suinig is, dan is dit sy!” sê ŉ ander. “Watter deel van ‘uitnodiging’ verstaan sy nie?” het nog ŉ persoon geskryf. Dit is al ŉ gewoonte om eerder geld in ŉ koevert vir die bruid en bruidegom te gee eerder as ŉ tradisionele trougeskenk, maar meeste persone het gereken dit is ŉ ongewone scenario waar die bruid van mense verwag om te betaal om die troue by te woon.